Københavns Politi er torsdag aften talstærkt til stede i Valby, efter at det klokken 18.24 modtog en anmeldelse om knivstikkeri.



Det er en mand, der er blevet stukket med kniv. Han er uden for livsfare.



Det fortæller vagtchef ved Københavns Politi Lars Westerweel.

- Vi er stadig derude. Jeg kan bekræfte, at der er tale om en mand, der er uden for livsfare, siger vagtchefen torsdag klokken 20.20.

Både politi og ambulancer er rykket ud til det formodede gerningssted, oplyser Ritzaus journalist på stedet.

Ifølge vagtchefen er der usikkerhed om, hvor det præcise gerningssted er. Billeder viser, at der er sat afspærringer op ud for Toftegårds Allé 34, hvor der ligger en 7-Eleven-butik.

En varevogn fra udlejningsfirmaet Europcar holder inden for politiets afspærring, og den bliver angiveligt også undersøgt af politiets teknikere.

Hvilken betydning den skulle have for sagen, kan vagtchefen ikke sige noget om.



Lars Westerweel ønsker ikke at uddybe, hvem der anmeldte knivstikket. Han fortæller, at politiet er i kontakt med flere personer i forbindelse med sagen.



Vagtchefen pointerer, at der ikke gælder nogen særlige forholdsregler for borgere, der befinder sig i området.

/ritzau/